PRANEŠIMAS ŽINIASKLAIDAI

2024-07-25

**„EPSO-G“ įmonių grupei „Moody‘s“ patvirtino kredito reitingą Baa1**

**Energijos perdavimo ir mainų įmonių grupei „EPSO-G“ reitingų agentūra „Moody's Raitings“, atlikusi kredito reitingo periodinę peržiūrą, patvirtino turėtą Baa1 kredito reitingą su stabilia perspektyva. Reitingas atspindi stiprią Grupės finansinę padėtį, saikingą ir subalansuotą skolų lygį bei stabilų ir difersifikuotą pajamų srautą.**

„Prieš daugiau nei dvejus metus sėkmingai išplatinome pirmąją su darnumu susietą obligacijų emisiją Baltijos šalyse. Žingsnis į kapitalo rinką leidžia diversifikuoti Grupės įgyvendinamų projektų finansavimo portfelį, užtikrinant didesnį energijos perdavimo tinklų patikimumą ir įgyvendinti tvarumo tikslus mažinant Grupės poveikį aplinkai“, – sako Mindaugas Keizeris, „EPSO-G“ vadovas.

Anot M. Keizerio, Lietuvos energetinei nepriklausomybei yra skiriamos rekordinės investicijos, todėl patvirtintas Baa1 investicinio lygio kredito reitingas reikšmingas, siekiant užsitikrinti tolesnį tvarų finansavimą strateginiams energetikos projektams.

Grupės investicijos į energetinę nepriklausomybę stiprinančius projektus 2023 metais buvo rekordinės ir siekė beveik 243 mln. eurų. Šiemet „EPSO-G“ grupė investicijoms į infrastruktūrą yra numačiusi daugiau nei 250 mln. eurų.

2022 metų birželį „EPSO-G“ išleido su darnumu susietų obligacijų emisiją ir pritraukė 75 mln. eurų. Už pirmąją tokio tipo obligacijų emisiją Baltijos šalyse „EPSO-G“ laimėjo vienoje iš „Nasdaq Baltijos rinkos apdovanojimai 2023“ kategorijų – svarbiausio įvykio Baltijos kapitalo rinkoje.

„EPSO-G“ įmonių grupę sudaro valdymo įmonė „EPSO-G“ ir šešios tiesiogiai patronuojamos įmonės „Amber Grid“, „Baltpool“, „Energy cells“, „EPSO-G Invest“, „Litgrid“ ir „Tetas“. „EPSO-G“ ir Grupės įmonės taip pat turi „GET Baltic“, „Baltic RCC“ OÜ ir „TSO Holding“ AS akcijų. „EPSO-G“ vienintelio akcininko teises ir pareigas įgyvendina Lietuvos Respublikos energetikos ministerija.

**Daugiau informacijos**

Tomas Bašarovas, „EPSO-G“ komunikacijos partneris

Tel.: +370 637 68039, el. paštas tomas.basarovas@epsog.lt